Viste film i retten – fornærmede fikk kraftig reaksjon

Filmet vold mot 19-åring – fire menn tiltalt for gjengvold

NAMSOS (VG) Han filmet da kameraten angrep en utenlandsk 19 åring, og la filmen ut på nettet. Nå sitter han og tre andre ungdommer tiltalt for grov gjengvold.

Tor-Hartvig Bondø

Oppdatert 8. februar 2016

Artikkelen er over fire år gammel

Etter hvert som statsadvokat Kaia Strandjord i Namdal tingrett leste opp den alvorlige tiltalen for de fire, erkjente 18-åringen som ble filmet da utøvde vold mot den unge syreren delvis skyld, men de tre andre alle nektet straffskyld.

Et av bevisene i saken er en film som viser hvordan 19-åringen blir lagt i bakken.

Filmen skapte stor oppmerksomhet etter at den ble lagt ut på internett kort tid etter at det skjedde den 5. juli i 2015.

Rettsforhandlingene åpnet med at filmen ble vist for retten.

– Vi starter med dette, slik at retten kan se hva dette dreier seg om før vi starter utspørringen. Filmen ble lagt ut på Facebook og kom politiet i hende i juli i fjor, opplyste statsadvokaten.

Klarte ikke reise seg

Da filmen ble vist, fikk den fornærmede en kraftig reaksjon, og begynte å hyperventilere og var nær ved å falle av stolen. Konstituert tingrettsdommer Espen Haug avbrøt forhandlingene og tilbød den fornærmede å gå ut for å ta en pause, men 19-åringen klarte ikke å reise seg. Han fikk hjelp fra tolken og sin bistandsadvokat, og ble etter hvert hjulpet ut av rettssalen.

Etter en pause klarte han etter hvert å ta plass i vitneboksen for forklare seg om det som skjedde da han ble utsatt for angrepet fra de fire.

Han forklarte at han kom til Norge fra Syria i 2013. Da dette skjedde var han og noen venner på vei hjem fra byen for å legge seg.

­– Jeg snakket i telefonen, og skjønte ikke hva de sa, men plutselig slo den ene av dem meg i bakhodet. Jeg begynte å løpe, men en løp etter meg. Jeg mistet etter hvert kontakt med vennene mine.

De fulgte etter meg, og forsøkte å stoppe med meg bilen, og kjørte på meg slik at jeg falt og slo hodet. Da kom de ut av bilen, og begynte å slå meg over hele kroppen. Jeg ble svimmel og klarte ikke å gjøre motstand. Jeg fryktet at de skulle drepe meg og at jeg skulle dø snart. Han slo hodet mitt i bakken.

Strandjord: – Kan du beskrive hvordan bilen kjørte før den traff deg?

– Den kjørte direkte mot meg, mens jeg løp, eller mer på siden for så å svinge rett inn mot meg for å treffe med, forklarte syreren, før han pekte ut den av de fire tiltalte som han mente kjørte bilen.

Redd

I dag sier 19-åringen at han er redd for å bevege seg ut, og veldig redd for å møte de tiltalte. Dette har ført til at han isolerer seg mer enn tidligere.

– Jeg er mye mer hjemme alene, og besøker heller ikke mine venner så ofte som før.

En 18-åring fra Namsos er utpekt som hovedmannen. Fra flere ble det hevdet at volden mot 19-åringen var rasistisk motivert. Noe han hele tiden har benektet. Også syreren selv uttalte til lokalavisene at de slo han fordi han var utlending.

Slo først

I retten forklarte den tiltalte 18-åringen at det var fornærmede som slo først.

– Jeg sto utenfor Narvesen, og så at han (fornærmede) og to andre begynte å peke på meg og le. Jeg gikk over gaten og spurte hvorfor, og det oppsto en diskusjon, og jeg fulgte etter dem når de gikk derfra. De andre forsvant etter hvert, men jeg gikk sammen med 19-åringen og fortssatte diskusjonen med han. Plutselig slår han meg i ribbebeina, og så begynte han å springe, forklarte den tiltalte, og fortalte videre.

– Jeg når igjen han, får tak i han og fester et grep rundt halsen hans og legger han i bakken. Etter hvert kommer kompisen min kjørende med bilen, og jeg setter meg inn i bilen. Da kommer det venner av 19-åringen. Den ene sparker i bilen, mens den andre kastets noe mot bilen som kunne se ut som et balltre, men vi kommer oss unna.

Ut over det som er filmet, hevder han at han ikke har utøvd vold mot 19-åringen i det hele tatt.

Statsadvokat Kaia Strandjord ville vite mer om det som ble filmet.

Tiltalte. – Jeg var temmelig irritert fordi han hadde slått meg, og la han i bakken og slo han i hodet med flat hand.

Strandjord: – På oss ser det ut til at du smiler til kameraet når du holder halsgrepet?

–Det var ikke meningen å flire i situasjonen, svarte tiltalte.

Ikke rasisme

18-åringen ble etter hvert klar over at videoen av hendelsen var lagt ut på nett. Etter dette endret han sin første forklaring til politiet. På spørsmål fra aktor forklarte han at han etter at videoen ble spredt på internett har mottatt både hatmeldinger og drapstrusler.

Statsadvokaten: – I Namsos ble det organisert opprop og fakkeltog mot rasisme. Var det noe rasistisk det du gjorde?

– Nei, over hode ikke.

Da tiltalene ble tatt ut, ble det klart at statsadvokaten ikke mente det var grunnlag for tiltale ungdommene for rasisme. I stedet ble alle fire tiltalt for gjengvold.

Strandjord mener volden var grov, og/eller at den var utført med særlig farlig redskap (bil), og/eller at den var uprovosert og/eller begått i fellesskap og/eller hadde preg av mishandling.

Tiltalen beskriver hvordan påtalemyndigheten mener at den ene av de fire tiltalte fulgte etter offeret og slo han i hodet. Den andre skal ha forsøkt å stoppe 19-åringen ved å sparke han i benet.

Tiltalte nummer fire skal ha stoppet fornærmede ved å kjøre bilen mot kroppen hans.

Statsadvokaten mener videre at tre av de tiltalte dro 19-åringen etter knærne mens offeret ble sparket og slått. Den yngste av de tiltalte filmet hendelsen. Filmen ble lagt ut på sosial medier. Han forklarte senere at han filmet fordi det var artig og at han «lot seg rive med».

«NN tok halsgrep på 19-åringen. Samtidig som han gjorde V-tegn og smilte til kamera. Deretter presset han offeret ned i bakken og slo hodet hans slik at det traff asfalten», heter det i tiltalen.

Den 19 år gamle ungdommen ble påført skader i hodet og på høyre kne, smerter i hodet, mage, rygg og høyre albue, samt påført en kraftig psykisk reaksjon på grunn av overgrepet.

Statsadvokat Kaia Strandjord har tatt ut tiltale mot fire ungdommer fra Namdalen. Alle er tiltalt for grov gjengvold mot en 19-årig utlending. Foto: Tor-Hartvig Bondø ,

Publisert: 08.02.16 kl. 09:43 Oppdatert: 08.02.16 kl. 16:52

Les også

Mer om Krim